Limpopo-polisie keer rowers in hul spore | Maroela Media
Limpopo-polisie keer rowers in hul spore
Die polisie in Limpopo het laat Dinsdagmiddag vyf verdagtes aangekeer terwyl hulle vermoedelik op pad was om 'n gewapende roof uit te voer.
Kapt. Mamphaswa Seabi, polisiewoordvoerder, het gesê beamptes van die Magatle-polisie, suidoos van Mokopane, het inligting ontvang oor 'n verdagte voertuig wat in die omgewing rondry.
"Die beamptes het met die hulp van die honde- en taktiese reaksie-eenheid reageer en die voertuig opgespoor," het Seabi gesê. "Die verdagtes is in hegtenis geneem en die polisie het beslag gelê op twee vuurwapens, ammunisie, selfone en 'n skootrekenaar."
Seabi het gesê die verdagtes kan reeds verbind word met verskeie voorvalle van gewapende roof by winkels in Zebediela, Tinmyne en Mahwelereng.